KIRJALLINEN KYSYMYS E-1945/01 esittäjä(t): Albert Maat (PPE-DE), Hanja Maij-Weggen (PPE-DE)ja Maria Martens (PPE-DE) komissiolle. Euroopan sosiaalirahaston (ESR) rahoittamien hankkeiden valvonta.



Virallinen lehti nro 081 E , 04/04/2002 s. 0080 - 0081



KIRJALLINEN KYSYMYS E-1945/01 esittäjä(t): Albert Maat (PPE-DE), Hanja Maij-Weggen (PPE-DE)ja Maria Martens (PPE-DE) komissiolle (3. heinäkuuta 2001) Aihe: Euroopan sosiaalirahaston (ESR) rahoittamien hankkeiden valvonta Viime vuosina komissio on valvonut tarkoin ESR:n rahoittamia hankkeita. Saan usein valituksia komission toiminnasta. Seuraavassa on muutamia esimerkkejä. - Alankomaiden pohjoisosassa havaittiin komission suorittamien, useita päiviä kestäneiden tarkastusten yhteydessä useita sääntöjenvastaisuuksia. Tarkempi tutkimus osoitti, että sadasta tapauksesta 95 oli itse asiassa sääntöjen mukaisia ja loput tapaukset edellyttivät vain pieniä mukautuksia. Viljelijät, joiden luona vierailtiin, valittivat tarkastajien epämiellyttävästä asenteesta (viljelijät tunsivat olevansa epäiltyjä rikoksista) ja miettivät, haluavatko enää koskaan olla yhteistyössä heidän kanssaan. - Samantapaisia kertomuksia on kantautunut myös Losserista Overijsselistä. Myös asian kanssa tekemisissä ollut virkamies pani merkille tarkastajien epämiellyttävän asenteen ja arvioi, että tarkastajat eivät olleet täysin selvillä hankkeiden sisällöstä ja tiettyjen hankkeiden arvosta. Tarkastajien tärkein tehtävä tuntui olevan ihmisten käskeminen tarkistamaan, että luvut täsmäävät. 1. Onko komissio tietoinen näiden tarkistusten tosiasiallisesta suorittamistavasta ja arvostelusta, josta olemme kuulleet? Jos on, mitä toimia komissio aikoo toteuttaa? 2. Onko ESR:n tukien jatkumista Alankomaille koskeva epävarmuus seurausta epäilyistä, että maassa on syyllistytty petoksiin? 3. Missä määrin hankkeiden hallinto Brysselissä on kärsinyt esimerkiksi tietokoneohjelmasta, jossa ilmeni ongelmia vuosituhannen vaihtuessa? Anna Diamantopouloun komission puolesta antama vastaus (3. syyskuuta 2001) 1. Komission tietoon ei ole tullut arvoisien parlamentin jäsenten esiintuomaa arvostelua. Yleensä hankkeiden arvoa ei käsitellä tarkastuksissa, vaan pikemminkin hankkeiden arvioinnissa. Tarkastajat tutkivat, liittyykö hanke siihen toimenpiteeseen, josta rahoitus on myönnetty. Samalla tarkastetaan ilmoitettuihin menoihin liittyvät asiakirjat, joita ovat laskujen lisäksi luettelot koulutukseen osallistuneista ihmisistä osallistuja- ja koulutustuntimäärien tarkastamiseksi. 2. Alankomailla on ollut oikeus käynnistää Euroopan sosiaalirahaston (ESR) uuden ohjelmakauden tukea saavia hankkeita 1.1.2000 lähtien. Alankomaiden viranomaiset tekivät itse päätöksen siirtää hankkeiden käynnistämistä. Komissio ei ole sitä vaatinut. 3. Rakennerahastoista annettua säännöstöä muutettiin vuonna 1988, ja sen jälkeen hankkeiden valvonta on ollut selkeästi jäsenvaltioiden tehtävänä, ei komission tehtävänä. Kysymyksen sisältämä esimerkki tietokoneohjelmasta, joka ei selvinnyt vuosituhannen vaihtumisesta, perustuu huhuun. Kyseinen tietokoneohjelma suunniteltiin tieten tahtoen vuonna 1994 sellaiseksi, ettei 31.12.1999 jälkeen ollut enää mahdollista syöttää uusia hankkeita. Tämä päivämäärä vastaa ohjelmakautta 19941999 koskevissa päätöksissä maksusitoumuksille asetettuja määräaikoja.